Χταπόδι με κοφτό μακαρονάκι από το Άγιο Όρος
Ο μοναχός Επιφάνιος έδινε ιδιαίτερη γεύση στο κλασικό χταπόδι με κοφτό μακαρονάκι χρησιμοποιώντας έναν ωραίο συνδυασμό μπαχαρικών και φυσικά το χταποδόζουμο.
1 χταπόδι, φρέσκο ή κατεψυγμένο, γύρω στο 1 κιλό, καθαρισμένο και πλυμένο, 2 φύλλα δάφνης, 1/2 κιλό κοφτό μακαρονάκι, 2 κρεμμύδια, σε ψιλά καρέ, 2 - 3 σκελίδες σκόρδου, σε φετάκια (ή όσο θέλουμε), 1 κουτ. σούπας πελτές, 2/3 φλιτζ. τσαγιού ελαιόλαδο , κανέλα, μπαχάρι, κόκκινο γλυκό πιπέρι, κύμινο (από 1/6 κουτ. γλυκού - αν δεν μας αρέσει κάποιο, το παραλείπουμε), αλάτι, μαυροπίπερο
Για να ετοιμάσουμε το χταπόδι με κοφτό μακαρονάκι, πρώτα βάζουμε το χταπόδι σε μια κατσαρόλα με 2 φύλλα δάφνης. Σκεπάζουμε και βάζουμε το σκεύος σε σιγανή φωτιά και το σιγοψήνουμε για περίπου 50 λεπτά, ή μέχρι να μαλακώσει. Το χταπόδι θα βγάλει τα δικά του υγρά, αλλά ελέγχουμε και αν χρειαστεί, προσθέτουμε λίγο νερό.Κρατάμε 1 φλιτζάνι χταποδόζουμο και κόβουμε το χταπόδι σε μικρά κομμάτια, περίπου στον 1 πόντο.Σε μια κατσαρόλα τσιγαρίζουμε στο λάδι σε δυνατή φωτιά το κρεμμύδι μέχρι να πάρει ένα ελαφρύ ρόδινο χρώμα.Προσθέτουμε το σκόρδο, τσιγαρίζουμε λίγο ακόμη και βάζουμε το χταποδόζουμο και 2 ποτήρια νερό.Μόλις κοχλάσει το υγρό, ρίχνουμε το μακαρονάκι.Ανακατεύουμε για να μην πιάσει στον πυθμένα της κατσαρόλας.Στα 5 λεπτά μαγειρέματος ρίχνουμε τον πελτέ διαλυμένο σε 1/2 φλιτζάνι νερό, το κομμένο χταπόδι και τα μπαχαρικά και βράζουμε μέχρι να γίνει το ζυμαρικό και να σωθούν τα υγρά.Παρακολουθούμε το φαγητό και προσθέτουμε σιγά-σιγά ζεστό νερό, μέχρι να γίνει το μακαρονάκι και να μείνει με το λάδι του.Δοκιμάζουμε το φαγητό και, αν χρειάζεται, προσθέτουμε αλάτι ή όποιο άλλο καρύκευμα θέλουμε.
Ζυμαρικά,Χταπόδι,Νηστίσιμα